Europska komisija nije pokrenula korektivne mjere protiv Hrvatske. RH je zasad izbjegla pokretanje korektivnog postupka zbog prekomjerenih makroekonomskih neravnoteža. No u svibnju će EK za Hrvatsku i Portugal ponovno razmotriti svoju ocjenu kako bi u obzir uzela razinu ambicioznosti njihovih nacionalnih reformskih programa, koje moraju predati do kraja travnja, objavila je Europska komisija.



Od 18 država za koje je provedena dubinska analiza u njih šest je ustanovljeno da nemaju makroekonomsku neravnoteže, sedam ih ima neravnoteže, a pet ih ima prekomjerne neravnoteže. Austrija i Estonija nemaju neravnoteže. Belgija, Mađarska, Rumunjska i Ujedinjeno Kraljevstvo nemaju neravnoteže i izaći će iz procedure makroekonomskih neravnoteža. Neravnoteže imaju Finska, Njemačka, Irska, Nizozemska, Španjolska i Švedska, kazao je potpredsjednik Europske komisije Valdis Dombrovskis.











Pet država s prekomjernim neravnotežama su Bugarska, Hrvatska, Francuska, Italija i Portugal. Za sve zemlje s neravnotežama i prekomjernim neravnotežama Europska komisija će postaviti posebni monitoring prilagođen prirodi i ozbiljnosti izazova. Može se obavljati na tehničkoj razini, misijama na terenu i političkim dijalogom, izjavio je Dombrovskis.

European Commission on Twitter



Ministar financija Zdravko Marić komentirao je izvješće Europske komisije i kazao kako misli da je to ipak potvrda napora i reformskog programa Vlade koji je Europska komisija prepoznala. Naravno da imamo određenu dozu zadovoljstva jer otpočetka stupanja na snagu vodimo vrlo transparentno komunikaciju s Europskom komisijom i drago nam je da su ti napori prepoznati. Međutim u isto vrijeme svjesni smo toga da se traži od nas da se i te aktivnosti i reformske mjere provedu i tu je Vlada vrlo ustrajna ne samo zbog nalaza Europske komisije nego zato što smatramo da su određene mjere nužne za hrvatsko gospodarstvo u cjelini, rekao je Marić.











Za središnji HRT-ov Dnevnik je hrvatska zastupnica u Europskom parlamentu Ivana Maletić (HDZ) kazala da Europska komisija ovom ocjenom novoj Vladi daje novu šansu. Da je ostala stara vlada, sigurno tu šansu ne bi sad dobila, jer to je hod po ivici. U novom proračunu ključno je, smatra Maletić, ostaviti razvojni potencijal, izjavila je Maletić komentirajući ocjenu makroekonomske neravnoteže Hrvatske koju je danas objavila Europska komisija.